RÅDETS RESOLUTION

af 19. juli 1999

om situationen vedrørende luftfartsforsinkelser i Europa

(1999/C 222/01)

RÅDET FOR DEN EUROPÆISKE UNION,

som tager følgende i betragtning:

1) det europæiske indre marked kræver, at lufttransportsektoren er velfungerende for at kunne sikre borgernes mobilitet; denne mobilitet er nødvendig af hensyn til Fællesskabets økonomiske konkurrencedygtighed;

2) luftfartsindustrien er i sig selv en vigtig økonomisk faktor i Fællesskabet; en tilfredsstillende, pålidelig og effektiv lufttransportsektor bidrager til Fællesskabets og dets borgeres velstand, eftersom den fortsat vil skabe nye jobs;

3) en velfungerende lufttransportsektor forudsætter konsekvent koordinering af en hensigtsmæssig infrastruktur og af luftrumskapaciteten;

4) Eurocontrol har den overordnede koordinerende rolle med hensyn til styring af lufttrafikken i Europa og bør blive den overordnede beslutningstager på området med Fællesskabets tiltrædelse;

5) luftrummets brugere bør også bidrage til effektiv udnyttelse af luftrumskapaciteten;

NOTERER SIG, at situationen vedrørende luftfartsforsinkelser er alvorlig, at dette undergraver en effektiv lufttrafik inden for Fællesskabet og desuden er til stor gene for de flyrejsende, og at det kan forårsage yderligere belastning af miljøet;

NOTERER SIG, at alle medlemsstater støtter Eurocontrols planer om at få gennemført en lufttrafikstyring, der er efterspørgselsorienteret, men som tager hensyn til miljøkravene, og som indgår i en bæredygtig transportudvikling;

HENLEDER OPMÆRKSOMHEDEN PÅ følgende rådsresolutioner:

- af 18. juli 1989 om kapacitetsproblemer inden for luftfartssystemet

- af 22. januar 1990 om europæisk infrastruktur

- af 17. november 1995 om ophobning og kritiske situationer i den europæiske lufttrafik

der tilskynder til og styrker Eurocontrols indsats;

HENLEDER OPMÆRKSOMHEDEN PÅ Rådets afgørelse af 20. juli 1998, der bemyndiger Kommissionen til at indlede forhandlinger med de kontraherende parter i Eurocontrol med henblik på Fællesskabets tiltrædelse af Den Europæiske Organisation for Luftfartssikkerhed (Eurocontrol) ved hjælp af en protokol, jf. artikel 40 i den reviderede Eurocontrol-konvention;

SER MED TILFREDSHED PÅ de foranstaltninger, som Eurocontrol for tiden anvender og overvejer at indføre, for at forbedre planlægningen og den effektive styring af lufttrafikken i Europa;

OPFORDRER alle medlemsstater i betragtning af den nuværende situation med hensyn til lufttrafikforsinkelser at fortsætte og forstærke deres indsats på nationalt niveau. Det anmoder de medlemsstater, der er medlemmer af Eurocontrol om at sikre, at Eurocontrols foreløbige råd i sit arbejde nøje vil følge situationen i den kommende sommersæson, og anmoder dem om inden for organisationen på forhånd at udnytte fordelene ved revisionen af konventionen og gøre Eurocontrol mere effektiv.

ANMODER Kommissionen OM

- i 1999 at forelægge Rådet en meddelelse om de seneste og løbende foranstaltninger, der tager sigte på at mindske lufttrafikforsinkelser og ophobning af trafik i Europa, således at Rådet kan vurdere virkningen af sådanne foranstaltninger og i givet fald træffe afgørelse om eventuelle nye initiativer;

- at stille forslag om passende foranstaltninger, f.eks. systematisk offentliggørelse af præcisionsindikatorer, for at holde offentligheden informeret om udviklingen på dette område, hvor dette endnu ikke sker;

ER ENIGT OM at vende tilbage til spørgsmålet om lufttrafikforsinkelser i Europa inden udgangen af 1999.